**Pismo koordinatorjem in članom skupin o nadaljevanju sinodalnega procesa**

**Dragi prijatelji v Skupnosti krščanskega življenja**

Člani skupine za sinodo smo vam prvič pisali novembra lani. Skupine smo povabili v sinodalni proces, ki v vesoljni Cerkvi na pobudo papeža Frančiška poteka pod naslovom *za sinodalno Cerkev: občestvo, sodelovanje, poslanstvo*. Decembra sta bila adventna duhovna obnova in srečanje koordinatorjev skupin vsebinsko povezana s tematiko sinode. Večina skupin je že sporočila odločitev, da sodelujejo v procesu, nekaj jih tudi ne bo. Pričujoče pismo naslavljamo na vse člane in prijatelje v Skupnosti.

1. **Na kaj je dobro biti pozoren pri pripravi srečanj?**

(1) Izhodišče za srečanje: upoštevati konkretnost življenja, življenjska dejstva – uvid v stanje, življenjsko situacijo – tu lahko izberemo katero od tematskih izhodišč (prim. [Vademekum](http://sskz.rkc.si/sskz/wp-content/uploads/2021/12/210923-Vademekum-Za-sinodalno-Cerkev.pdf), str. 32–34). Tajništvo sinode priporoča, da se srečamo ob izkušnjah iz konkretnega življenja. – To je osebni razmislek vsakega posameznika.

(2) Izberemo Božjo besedo ([evangeliji](https://www.biblija.net/biblija.cgi?l=sl), [Apd 10](https://www.biblija.net/biblija.cgi?m=Apd&id13=1&pos=0&set=2&l=sl) oz. drugi primerni del [Apd](https://www.biblija.net/biblija.cgi?m=Apd&id13=1&pos=0&set=2&l=sl)) – ob tem najprej molimo. Imeti in zavedno, namensko ustvariti čas in prostor za tišino, notranje zrenje. Molitev ob Božji besedi je gibalo in smerokaz. Dober primer sta učenca na poti v Emavs (prim. [Lk 24,13–35](https://www.biblija.net/biblija.cgi?m=lk+24%2C13-35&id13=1&pos=0&set=2&l=sl)). – To je osebna molitev vsakega člana.

→ To sta izhodišči[[1]](#footnote-1) za globlje razumevanje (da ne ostanemo zgolj na površini in znanih dejstvih). Papež Frančišek se sprašuje, kako poslušamo in na kakšen način gojimo dialog. Ali pri poslušanju drugega resnično tudi »slišimo«? Ali prisluhnemo stiski ljudi, ubogih in stvarstva? Ali poslušamo na način, kot je poslušal Gospod?

(3) V tem delu je na vrsti podelitev, v katero je vključeno razločevanje duhov:

1. krog: Povemo, kaj nas je v povezavi z izbrano temo in Božjo besedo osebno nagovorilo.

2. krog: Kje smo pri pozornem poslušanju drugih slišali govoriti Svetega duha?

3. krog. Ključno vprašanje: kaj nam je vsem v skupini sporočil Sveti Duh? – Njegovo delovanje v skupini prepoznamo po tem, da nas njegova beseda poenoti, poveže.

Računati moramo na to, da je v procesu vedno navzoč tudi duh nasprotovanja. (Po)učiti se, kako (od)reagirati pri ovirah.

(4) Morebitni predlogi za delovanje.

1. **Praktični primeri izvedbe srečanja**

Namen podelitve dobrih izkušenj je, da se skupina uči prepoznavanja načina delovanja Svetega Duha v konkretnem življenju. (1) V eni od skupin so člani refleksijo za preteklo leto v duhu sinodalnosti pred drugimi pripovedovali Bogu. (2) V drugi skupini so molili ob Božji besedi in prisluškovali, kaj jim po njej govori Sveti Duh. Pomembno: iskanje, kako je Sveti Duh deloval po drugem. Samo ta vidik so si člani razdelili med seboj. Na prihodnjem srečanju si bodo (po)delili izkušnjo, kako so v življenju doslej prepoznavali delovanje Svetega Duha v njihovih življenjih. – To je proces učenja govorice in prisluškovanja Svetemu Duhu. Pogoj za to je, da se utišamo, umolknemo, kar zahteva koncentracijo in notranjo pozornost, zbranost.

1. **Spremljanje procesa in pomoč pri izvedbi ter pripravi srečanj**

Člani skupine za sinodo, posebej tudi duhovni asistent SKŽ p. David Bresciani, smo skupinam na voljo za pomoč in sodelovanje pri pripravi in izvedbi srečanj. Skupine, ki imajo duhovnega spremljevalca, naj v procesu spremlja le-ta.

Ljubljana, 18. januar 2022 Igor, p. David, Jovan, Brane in Urška

1. Poslušati konkretnost življenja in vzporedno poslušati konkretnost razodetja omogoča pravi, celovit pogled. [↑](#footnote-ref-1)